1.  ปัจจัยความเสี่ยง

  1). ความเสี่ยงเกี่ยวกับการผลิต

  1.1 ความเสี่ยงด้านราคาวัตถุดิบ

  ปัจจุบันราคาวัตถุดิบหลักซึ่งได้แก่ไม้ มีแนวโน้มสูงขึ้นอย่างต่อเนื่อง
  เนื่องจากไม้เป็นทรัพยากรธรรมชาติที่ผลิตได้ช้า
  แต่เฟอร์นิเจอร์ที่ผลิตจากไม้กลับได้รับความนิยมจากผู้บริโภคอย่างแพร่หลาย
  ในขณะที่ราคาไม้ยังมีความผันผวนอยู่ ส่งผลให้อาจเกิดความเสี่ยงในการควบคุมต้นทุนการผลิตได้
  อย่างไรก็ตามบริษัทฯ ซึ่งประกอบธุรกิจผลิตเฟอร์นิเจอร์ไม้เป็นเวลาถึง 20 ปี
  มีความชำนาญในการเสาะหาและคัดเลือกไม้โดยบริษัทฯ
  จะเลือกซื้อเฉพาะไม้ที่มีคุณภาพในราคาที่เหมาะสม นอกจากนี้บริษัทฯ
  ยังร่วมกับผู้ขายวัตถุดิบในประเทศเพื่อนบ้านหลายรายเพื่อจัดหาไม้ให้ได้ปริมาณและคุณภาพดีเพื่อให้ไม้ในแต่ละชิ้นงานเป็นไปตามมาตรฐานที่บริษัทฯ
  กำหนดได้อย่างสม่ำเสมอ

1.2 ความเสี่ยงจากแหล่งวัตถุดิบ

  บริษัทฯ เป็นผู้ผลิตเฟอร์นิเจอร์ที่ทำจากไม้หลากหลายชนิด เช่น ไม้สัก ไม้โอ๊ค ไม้มะม่วงป่า
  ไม้เชอร์รี่ และไม้ยางพารา ซึ่งไม้เป็นวัตถุดิบสำคัญคิดเป็นสัดส่วนร้อยละ 55-60 ของต้นทุนขาย
  สำหรับไม้สัก ในปี 2544 บริษัทฯ นำเข้าไม้สักจากผู้ประกอบการไม้จากต่างประเทศ
  ประมาณร้อย 70 และซื้อจากผู้ประกอบการไม้ในประเทศไทยประมาณร้อยละ 30
  จากการพึ่งพาแหล่งวัตถุดิบดังกล่าว อาจส่งผลให้บริษัทฯ
  มีความเสี่ยงจากการที่ประเทศคู่ค้าและหรือ/องค์กรเกี่ยวกับการอนุรักษ์สิ่งแวดล้อมอยู่บ้าง เช่น
  ประเทศผู้ซื้ออาจมีนโยบายห้ามการนำเข้าสินค้าที่มีแหล่งวัตถุดิบจากในประเทศเพื่อนบ้านบางประเทศ
  จึงอาจส่งผลให้บริษัทฯ ต้องหาแหล่งวัตถุดิบจากแหล่งอื่น ซึ่งจะทำให้บริษัทฯ
  ต้องซื้อไม้ในราคาที่สูงขึ้น

1.3 ความเสี่ยงด้านคุณภาพวัตถุดิบ

  เนื่องจากไม้เป็นทรัพยากรธรรมชาติ ดังนั้นคุณภาพของไม้ในแต่ละต้น
  และแต่ละลอตอาจมีความแตกต่างกันได้ อย่างไรก็ตาม บริษัทฯ
  ซึ่งประกอบธุรกิจผลิตเฟอร์นิเจอร์ไม้เป็นเวลานานได้ตระหนักถึงคุณภาพไม้เป็นอย่างดี
  และมีความชำนาญในการคัดเลือกไม้
  โดยจะเลือกซื้อเฉพาะไม้ที่มีคุณภาพในราคาที่เหมาะสมเท่านั้น นอกจากนี้ บริษัทฯ
  ยังร่วมกับผู้ผลิตไม้หลายรายเพื่อพัฒนาคุณภาพไม้ชิ้นส่วนสำหรับงานแต่ละชิ้นให้เป็นไปตามมาตรฐานที่บริษัทฯ
  กำหนด

1.4 ความเสี่ยงด้านปัญหาแรงงาน

  โครงสร้างแรงงานของบริษัทฯ ประกอบด้วยแรงงานที่มีฝีมือในสัดส่วนร้อยละ 70
  และแรงงานทั่วไปสัดส่วนร้อยละ 30 จากโครงสร้างดังกล่าวอาจมีผลให้บริษัทฯ
  มีความเสี่ยงจากปัญหาการขาดแคลนแรงงานที่มีฝีมืออยู่บ้าง อย่างไรก็ตาม บริษัทฯ
  ได้ตระหนักถึงความสำคัญของปัญหาดังกล่าว
  และได้จัดโครงการเพื่อพัฒนาระบบค่าตอบแทนเพื่อจูงใจคนงานทำงานกับบริษัทฯ ในระยะยาว
  เช่น ว่าจ้างคนงานเป็นพนักงานประจำของบริษัทฯ จัดให้มีประกันสังคม และ
  สวัสดิการค่ารักษาพยาบาล เป็นต้น นอกจากนี้ บริษัทฯ
  ยังจัดให้มีการฝึกทักษะเพื่อพัฒนาแรงงานทั่วไป ให้เป็นแรงงานที่มีฝีมือด้วย

  2). ความเสี่ยงในการประกอบธุรกิจ

  2.1 ความเสี่ยงด้านการพึ่งพาบุคลากรที่มีความชำนาญเฉพาะด้าน

  บริษัทฯ มีนโยบายผลิตเฟอร์นิเจอร์โดยเน้นที่รูปแบบ (Design)
  เพื่อตอบสนองความต้องการของผู้บริโภคในตลาดบน (Premium Goods)
  จากนโยบายการเน้นรูปแบบการผลิตดังกล่าวส่งผลให้บริษัทฯ ต้องอาศัยบุคลากรที่มีความรู้
  ความชำนาญเป็นพิเศษเพื่อการออกแบบ โดยบริษัทฯ ได้ว่าจ้าง นักออกแบบ Indoor
  Furniture ชาวเดนมาร์ค นักออกแบบ Garden Furniture ชาวเดนมาร์ค และนักออกแบบ
  Garden Furniture ชาวเนเธอร์แลนด์ บริษัทฯ
  อาจมีความเสี่ยงด้านการพึ่งพานักออกแบบซึ่งมีความชำนาญเฉพาะด้าน
  ซึ่งหากนักออกแบบดังกล่าวหยุดการออกแบบให้บริษัทฯ อาจส่งผลให้รายได้จากการขายลดลง
  อย่างไรก็ตาม บริษัทฯ
  มั่นใจว่าโอกาสที่นักออกแบบจะไปทำงานให้แก่ผู้ประกอบการรายอื่นมีน้อยมาก
  ซึ่งหากนักออกแบบรายใดหยุดการออกแบบให้แก่บริษัท บริษัทฯ
  ก็ยังสามารถที่จะใช้รูปแบบที่ออกแบบโดยนักออกแบบอื่นได้เช่นกัน
  จากระบบการจ่ายค่าตอบแทนในอัตราตลาดให้แก่นักออกแบบ
  และจรรยาบรรณของนักออกแบบดังกล่าว
  เป็นปัจจัยในการลดความเสี่ยงที่นักออกแบบจะเปลี่ยนไปออกแบบให้แก่ผู้ประกอบการอื่นได้
  โดยพบว่านักออกแบบทำงานให้บริษัทฯ เป็นระยะเวลานาน
  โดยที่ผ่านมานักออกแบบดังกล่าวทำงานให้บริษัทฯ เป็นระยะเวลา 3 - 5 ปี

2.2 ความเสี่ยงด้านคู่แข่งใหม่

  ผู้ผลิตเฟอร์นิเจอร์ไม้ในประเทศไทยมีความได้เปรียบคู่แข่งจากประเทศในกลุ่มยุโรป
  และสหรัฐอเมริกา เนื่องจากผู้ประกอบการไทยอยู่ใกล้แหล่งวัตถุดิบ
  ส่งผลให้ผู้ประกอบการไทยมีต้นทุนการผลิตต่ำเมื่อเปรียบเทียบกับคู่แข่ง
  อย่างไรก็ตามการย้ายฐานการผลิตของคู่แข่งเข้าไปในประเทศที่เป็นแหล่งวัตถุดิบ
  ก็อาจทำให้ต้นทุนการผลิตของคู่แข่งต่ำกว่าเมื่อเปรียบเทียบกับผู้ประกอบการไทย บริษัทฯ
  ได้ตระหนักถึงความเสี่ยงจากการเข้ามาแข่งขันโดยคู่แข่งใหม่ดังกล่าว แต่บริษัทฯ
  ยังมั่นใจว่าโอกาสความสำเร็จของการย้ายฐานการผลิตของคู่แข่งดังกล่าว
  มีความเป็นไปได้ไม่มากนักเนื่องจากประเทศซึ่งเป็นแหล่งวัตถุดิบดังกล่าว
  มีความไม่แน่นอนในด้านกฎหมาย ประกอบกับประเทศดังกล่าวยังขาดแคลนแรงงานที่มีฝีมือ
  ซึ่งแรงงานที่มีฝีมือเป็นปัจจัยที่สำคัญในอุตสาหกรรมผลิตเฟอร์นิเจอร์ไม้คุณภาพสูง

2.3 ความเสี่ยงจากการพึ่งพิงตลาดสินค้า

  ปัจจุบัน กลุ่มบริษัทส่งสินค้าประมาณร้อยละ 90 ของยอดขายให้กับ ประเทศสหรัฐอเมริกา ญี่ปุ่น
  และกลุ่มยุโรป จากการพึ่งพิงตลาดในสัดส่วนที่สูงดังกล่าว
  ทำให้การดำเนินธุรกิจของบริษัทอาจได้รับผลกระทบจากการเปลี่ยนแปลงนโยบายการค้าของประเทศคู่ค้า
  อย่างไรก็ตาม บริษัทฯ เชื่อว่าความเสี่ยงดังกล่าวมีโอกาสเกิดขึ้นไม่มากนัก
  โดยที่ผ่านมาประเทศคู่ค้าดังกล่าว มีนโยบายด้านการค้าที่เอื้อประโยชน์แก่ธุรกิจของบริษัท
  ซึ่งที่ผ่านมา สินค้าของบริษัทฯ เป็นสินค้าที่อยู่ภายใต้ GSP ของประเทศในกลุ่มยุโรป
  สหรัฐอเมริกา และญี่ปุ่น ซึ่งในอนาคต
  ประเทศคู่ค้าดังกล่าวยังไม่มีนโยบายในการจำกัดการนำเข้าสินค้าประเภทเฟอร์นิเจอร์ไม้

2.4 ความเสี่ยงจากอัตราแลกเปลี่ยน

  ความเสี่ยงจากการซื้อขายสินค้าเป็นเงินตราต่างประเทศ

  บริษัทฯ อาจมีความเสี่ยงจากการผันผวนของอัตราแลกเปลี่ยนเงินตราต่างประเทศ
  เนื่องจากบริษัทฯ มีรายได้จากการขายสินค้าที่เป็นเงินสกุลต่างประเทศประมาณร้อยละ 90
  ของยอดขาย ในขณะที่มีต้นทุนวัตถุดิบที่ต้องชำระเป็นสกุลต่างประเทศประมาณร้อยละ 33
  ของยอดขาย จากโครงสร้างดังกล่าวสามารถสรุปได้ว่าโอกาสที่บริษัทฯ
  จะได้รับผลกระทบจากความเสี่ยงจากการซื้อขายสินค้าเป็นเงินตราต่างประเทศมีน้อยมาก
  เนื่องจากบริษัทฯ มีรายรับและค่าใช้จ่ายเป็นเงินสกุลต่างประเทศเช่นกัน
  ซึ่งเป็นการป้องกันความเสี่ยงในตัว (Natural Hedge) อย่างไรก็ตาม บริษัทฯ
  ยังคงมีความเสี่ยงหากระยะเวลาที่ได้รับชำระค่าสินค้าไม่ตรงกับระยะเวลาชำระหนี้
  ซึ่งบริษัทฯได้เตรียมวงเงินไว้ชำระหนี้หากเกิดกรณีดังกล่าว นอกจากนี้บริษัทฯ
  ยังมีความเสี่ยงจากการลดลงของกำไรจากอัตราแลกเปลี่ยนเงินตรา
  หากค่าเงินบาทแข็งขึ้นเมื่อเทียบกับเงินสกุลของประเทศคู่ค้า
  จะส่งผลให้รายได้จากยอดขายสินค้าที่เป็นสกุลต่างประเทศเมื่อแปลงเป็นเงินบาท มีมูลค่าลดลง

  ความเสี่ยงจากการเงินกู้สกุลต่างประเทศ

  ณ วันที่ 31 ธันวาคม 2544 บริษัทฯ และบริษัทย่อย มีภาระหนี้ระยะยาวที่กู้จาก Otsuka
  Chemical Co., Ltd. จำนวน 193 ล้านเยน ระยะเวลาการชำระคืนภายใน 3 ปี
  อัตราดอกเบี้ยร้อยละ 2 ต่อปี มีระยะเวลาปลอดการชำระเงินต้นและดอกเบี้ย 1 ปี
  ชำระคืนเงินต้นเป็นรายเดือนๆ ละ 6 ล้านเยน เมื่อชำระเงินต้นหมดจึงชำระดอกเบี้ย
  ปัจจุบันบริษัทฯมิได้ทำการป้องกันความเสี่ยงจากอัตราแลกเปลี่ยนสำหรับเงินกู้ระยะยาว
  เนื่องจากค่าธรรมเนียมการทำประกันความเสี่ยงจากอัตราแลกเปลี่ยนเงินตราระหว่างประเทศระยะยาวอยู่ในอัตราที่สูงมาก
  อย่างไรก็ตาม บริษัทฯ มีรายได้เป็นสกุลเงินเยน โดยเฉลี่ยเดือนละ 15.0 ล้านเยน
  ซึ่งเกินกว่าจำนวนที่บริษัทต้องชำระคืนเงินกู้สกุล ดังกล่าว นอกจากนี้บริษัทฯ
  ก็ได้ติดตามอัตราแลกเปลี่ยนอย่างใกล้ชิด
  โดยเตรียมวงเงินไว้ชำระหนี้หากเกิดความเสี่ยงในการชำระหนี้ (Settlement Risk)
  เพื่อรองรับการทำการป้องกันความเสี่ยงอันเกิดจากการผันผวนของอัตราแลกเปลี่ยนด้วย